**लेकवेशी नगरपालिका**

**नगरकार्यपालिकाको कार्यालय, कल्याण, सुर्खेत**

कर्णाली प्रदेश ,नेपाल

पत्रकार सम्मेलन

मितिः-२०७८/०८/०४

पत्रकार मित्रहरु,

मुलुकको चौथो अंग पत्रकारहरुको संस्था पत्रकार महासंघ सुर्खेतको जिल्ला कार्य समितिको वैठक यस लेकवेशी नगरपालिकामा बस्ने निर्णय गर्नु भएकोमा नेपालपत्रकार महासंघ सुर्खेतलाई धन्यवाद दिन चाहन्छु । सर्व प्रथम यस नगरपालिकामा वैठकको सिलसिलामा सम्पूर्ण पत्रकार मित्रहरुलाई हार्दिक स्वागत गर्दछु ।साथै पत्रकार महासंघको लेकवेशीमा हुनगैरहेको यो वैठक भव्यरुपमा सम्पन्न रहोस भनेर सुभकामना दिन्छु ।

पूर्वमा गुर्भाकोट नगरपालिका, पश्चिममा वीरेन्द्रनगर नगरपालिका, उत्तरमा चिङ्गाड गाउँपालिका, दक्षिणमा भेरीगंगा नगरपालिकाको विचमा भेरी नदीको किनारामा अवस्थित लेकवेशी नगरपालिकाको जनसंख्या ३०,२९५जना रहेको छ । विषेश गरी आदिवासी जनजातीहरुको वाहुल्यता रहेको यस नगरपालिकामा क्षेत्री, ब्राम्हण, मगर तथा दलित, जातीहरुको वसोबास रहेको छ । चिङ्गाड खोला,रातेखोला,गमखोला झुप्राखोला खहरेखोला जस्ता प्राकृतिक श्रोत भएको यस नगरपालिकाको क्षेत्रफल १८०.९२ वर्ग किलोमिटर रहेको छ . संरक्षणको पर्खाईमा रहेका मालधुरीनेटा, भोटेदरवार, सात्तले गुफा, बागदुल्ला गुफा, ठ्युरो गुफा, ऋषि गुफा, लामिडाँडा थाम जस्ता महत्वपूर्ण पर्यटकीय स्थान रहेका छन् । यहाँको हावापानीमा विविधता छ । यो नगरपालिका राजनैतिक रुपमा १० वडामा विभाजन भएपनि भूगोल तथा हावापानीका दृष्टिले २ क्लष्टरमा विभाजित छ । प्राकृतिक विविधतालाई आधार मान्दै हामीले यस नगरपालिकाको नाम पनि लेकवेशी राखेका हौं । लेकवेशीको लेकमा टिमुर लगायतका जडीबुटीहरु साथै मकै, गहुँ, जौं, कोदो उत्पादन हुन्छ भने तल्लो क्षेत्र अर्थात वेसीमा तरकारी खेती, धान, गहूँ, मकै उत्पादन हुन्छ । त्यसै गरी लेकाली क्षेत्रमा पहाडी क्षेत्रमा पाईने काफल, ऐसेलु, चुत्रा, सुन्तला, आरु, केरा, जातका फलफूल पाईन्छ भने वेंसी क्षेत्रमा आँप, केरा, लिचि, अम्बा लगायतका फलफूल पाईन्छ ।

लेकवेशीको लेकमा जडीबुटी, फलफूल खेतीका साथै बाख्रापालन व्यवसाय र उर्वर भूमि वेशीमा तरकारी खेती तथा अन्नवाली का साथै दुग्ध जन्य पशु पालन व्यवसायमा लगानी गरी उत्पादनमा बृद्धिका साथै पर्यटन क्षेत्रको विकास गर्न सके नगरबासीको जीवन स्तरमा सुधार गर्न सकिने कुरामा हामी विश्वस्त छौं ।

निरंकुशताका विरुद्धको लडाईंमा मुलुकमै चर्चित दशरथपूर भूमिमा ईन्द्र वि.सी., ब्रम्हदत्त तिवारी ,न्याउले कामी, लालवीर टमटा, कर्ण बहादुर खत्री पौडेल, बहादुरे लापने, हस्त बहादुर सार्की लगायतका सहिदको रगतले सिंचित, १० वर्षे जनयुद्धमा गणेश न्यौपाने, डिला थापा, कौशिला घिमिरे, ईन्द्र बहादुर नेपाली, सिंहवीर रोकाय, टेक बहादुर अधिकारी लगायतका वीर वीरांगनाहरुले सहादत प्राप्त गरेको यो भूमि, १० वर्षे जनयुद्धलाइ शान्ति प्रकृयामा ल्याउँदा जनमुक्ति सेनालाई आश्रय दिएको यो लेकवशी भूमी आज विकासको भोकले तडपिएको छ । दुनियाँ लाई राजनैतिक आन्दोलनको पाठ सिकाउने यो लेकवेशी भूमि मुलुकमा गणतन्त आउँदा पनि किन उपेक्षित हुन परेको होला ? धुलाम्य सडकमा मुख थुनेर हिड्न बाध्य छन यहाँका जनताहरु, अहिले पनि पत्रकारज्यूहरुलाई धुलाम्य सडकमा हिडाउन हामी बाध्य भयौं । कति मुस्किल यात्रा भयो होला यहाँ सम्म आईपुग्दा । यो धुलाम्य सडकमा हाम्रा पाहुनाहरुलाई हिडाउदा हामी अत्यन्त दुःखित छौं । हाम्रा जनताले यो धुलो दैनिक खाएका-खायै छन् । यो धुलोले हाम्रा जनताको स्वास्थ्यमा कति असर पारेको होला ? हाम्रा पाहुनाहरुले आजकै यात्रा अनुभवबाट अनुमान गर्नु भयो, होला भन्ने कुरामा हामी विश्वस्त छौं । हाल सम्म पनि हाम्रो नगरका सबै सडकहरु कच्ची अवस्थामै छन।अहिले पनि कर्णाली प्रदेशको सदरमुकाम वीरेन्द्रनगरको सबै भन्दा नजिकको नगरपालिका भएर पनि हाम्रा माथिल्लो लेक भेगका जनताले विजुली बत्ती, टेलिफोन सेवाको उपभोग गर्न पाएका छैनन्। यस लेकलेशीको लेक र वेशीलाइ हामीले एकै साथ शहरीकरण गर्नु परेको छ ।

सवै चुनौतीहरुका बाबजुद पनि यस नगरपालिकामा थुप्रै विकासका सम्भावनाहरु हामीहरुमा रहेका छन । यातायात, शिक्षा, स्वास्थ्य, कृषि, पर्यटन, विद्युत तथा सञ्चार हाम्रा विकासका प्राथमिकताहरु रहेका छन् ।

पत्रकार मित्रहरु,

मुलुकको नयाँ परिवर्तित राजनीतिक परिवेशमा राज्यको पुर्नसंरचनामा कामकाज गर्दा अवश्य पनि केही अनुभव तथा अभ्यासका कारण नगरपालिकाले आफ्नो कार्य प्रणालीलाई व्यवस्थित गर्ने सन्दर्भमा केही कमी कमजोरी भए होलान । हामी परिस्थितिसँगै अभ्यस्त हुँदै नगरका कार्यप्रणालीमा सुधार ल्याई सुशासन कायम गरी जनताको जीवनस्तरमा सुधार ल्याउने कुरामा दृढ संकल्पित एवं प्रतिवद्ध छौ । हामीहरू निर्वाचित भए पश्चात् ५ वटा बजेट ल्याई सकेका छौ । हामीले यस अवधिमा वर्षौ देखि यातायातको अभावमा सुस्केरा हालेर पैदल उकाली ‌ओराली गर्दै गुजारा गरिरहेका जनताहरूलाई केही मात्रामा भए पनि सहज बनाउने प्रयास गरेका छौ । यस अवधिमा व्यापक मात्रामा बस्ती बस्तीमा सडकको नयाँ ट्रयाक खोलेका छौ । खानेपानीका धाराहरू बनाएका छौ । सिँचाईका कुलाहरू निर्माण गरेका छौ । वडा कार्यालय तथा स्वास्थ्य संस्था नभएका वडाहरूमा वडा कार्यालय भवन निर्माण तथा स्वास्थ्य संस्था सञ्चालनका लागि भवन निर्माणलाई तिव्रता दिएका छौ । यसै आ.व.मा नवनिर्मित वडा कार्यालय तथा स्वास्थ्य संस्थाहरूबाट जनताले सहज हिसाबले सेवा प्राप्त गर्ने अवसर पाउने कुरामा प्रतिवद्ध छौ । आर्थिक वर्ष ०७६/०७७ र ०७७/०७८ मा कोरोना महामारीका कारण मुलुक बन्दाबन्दी भई हामीले नगर सभाबाट पारित गरेका योजना तथा कार्यक्रमहरू प्रभावित भएका छन् । मुलुकका विभिन्न स्थान तथा विशेष गरी भारतबाट आएका नागरिकहरूलाई विगत वर्षमा क्वारेन्टाईनमा राखी संक्रमण रोकथामका लागि हाम्रो स्थानीय सरकारले महत्वपूर्ण भूमिका निर्वाह गरेकोमा हाल दशरथपुर कृषि अनुसन्धान केन्द्रमा स्थापना गरिएको आईशोलेसन केन्द्रमा संक्रमित बिरामीहरूको उपचार गराईरहेका छौ । हामीहरूलाई विगत वर्षमा थुप्रै सहयोगी हातहरूले विपद्को घडीमा नगद तथा वस्तुगत सहयोग गर्नु भएको र यस चालु आ.व.मा पनि विभिन्न सरकारी तथा गैह्रसरकारी संघसंस्थाबाट अक्सिजन सिलिण्डर, कन्सन्ट्रेटर, अक्सिमिटर लगायत संक्रमित व्यक्तिहरूका उपचारका लागि दिइएका अन्य सामाग्रीहरू साथै प्रदेश सरकार सामाजिक विकास मन्त्रालय कर्णाली प्रदेश सुर्खेतले अक्सिजन कन्सन्ट्रेटर उपलब्ध गराएकोमा कर्णाली प्रदेश सरकारलाई धन्यवाद दिन्छु । कोरोनासँगको लडाई अझै सकिएको छैन, विज्ञ डाक्टरहरूको अध्ययन अनुसन्धान अनुसार स्वरूप परिवर्तन हुँदै तेस्रो भेरियन्ट आएको समाचारमा उल्लेख भएको छ । यस्तो विषम् महामारीमा नियन्त्रण र रोकथाम नै महत्वपूर्ण औषधी भएकोले पत्रकारज्यूबाट यस कार्यक्रम मार्फत नगरबासीहरूलाई अझै पनि स्वास्थ्य मापदण्ड तथा सामाजिक दुरी कायम गर्नको लागि अनुरोध गर्दछु ।

हामीले ९ वटा नगर सभा सम्पन्न गरेका छौ । यस अवधिमा जम्मा १२० वटा नगर कार्यपालिकाका बैठकहरू सौहार्दपूर्ण वातावरणमा सम्पन्न गरेका छौ । नगर तथा वडा कार्यालयहरूबाट जनजिविका सवालहरू सम्बोधन गर्न साधन, स्रोतको अधिकतम प्रयोग गरी सबै जनप्रतिनिधि, कर्मचारीहरू क्रियाशिल भइरहनु भएको छ । यस क्रममा नगरपालिकाको कार्यप्रणालीलाई व्यवस्थित गर्न हाल सम्म जम्मा ३६ वटा ऐन, नियमावली, कार्यविधि, निर्देशिका पारित गरी लेकवेशी नगरपालिकाको स्थानीय राजपत्रमा प्रकाशन गरी कार्यान्वयनमा ल्याएका छौ र अन्य आवश्यक कानून निर्माणकै क्रममा अगाडी बढेका छौ । विकासमा योजना तर्जुमा देखि कार्यान्वयन तथा योजना सम्वर्धन सम्म जनसहभागिता गराई जनतालाई नजिकको सरकारको अनुभूति गराउने प्रयास गरेका छौ । साथै आजको यस पत्रकार महासंघ सुर्खेतको बैठक लेकवेशी नगरपालिका अन्तर्गतको वडा नं. ४ गमखोलामा हुँदै गर्दा लेकवेशी नगरपालिका स्थापना देखि हालसम्म भए गरेका सामाजिक, आर्थिक, भौतिक, सास्कृतिक पक्षहरूमा भएको विकासका सवालहरूलाई देहाय अनुसार उल्लेख गरिएको छ ।

**१. आर्थिक विकास तर्फ**

* + लेकवेशी नगरपालिकाको कार्यक्षेत्र भित्र रहेका ३० वटा सहकारी संघसंस्थाहरू मध्ये २२ वटा सूचिकृत भएको र १ वटा नयाँ दर्ता र २ वटा सहकारी संस्थाहरू मर्ज भई एक भएको ।
  + सहकारी प्रवर्द्धनका लागि क्षमता विकास तालिम तथा पूर्वाधार निर्माण गरिएको ।
  + कृषि आधुनिकीकरणका लागि ५० प्रतिशत अनुदान सहयोगमा कृषि औजार तथा १०० प्रतिशत अनुदान सहयोगमा कृषक प्रोत्साहनका लागि उन्नत बिउविजन, फलफूल तथा तरकारी बिउ, बेर्ना वितरण गरिएको ।
  + पशुपन्छी खोप तथा उपचार, नश्ल सुधार, व्यावसायिक पशुपन्छी फर्मको सुदृढिकरण, कृषक समूह गठन, पशु आहार व्यवस्थापन, बोयर बाख्रा स्रोत केन्द्र स्थापना तथा व्यवस्थापन र भैसी, बंगुर र कुखुरा प्रवर्द्धन कार्यक्रम सञ्चालन गरिएको ।
  + पर्यटन क्षेत्र प्रवर्द्धनका लागि सम्बन्धित तालुक निकायसँग पहल गर्ने तथा जग्गाको खोजी कार्य अगाडी बढाइएको ।
  + कला, संस्कृति, मठ मन्दिरको संरक्षण निर्माण गरी पर्यटकीय क्षेत्र बनाउने प्रयास गरिएको ।
  + प्रधानमन्त्री रोजगार/ मुख्यमन्त्री रोजगार कार्यक्रम मार्फत लेकवेशी नगरपालिका वडा नं. १ देखि १० सम्म ४१२२ बेरोजगार व्यक्तिहरूलाई रोजगार कार्यक्रममा आवद्ध गरि आर्थिक विकासमा टेवा पुर्याइएको ।

**२. सामाजिक विकास तर्फ**

* + पूर्वाधार विकास निर्देशनालयबाट प्राप्त रकमको अधिकतम सदुपयोग गरी विद्यालय पूर्वाधार निर्माण सम्पन्न गरिएको ।
  + शिक्षा विकासका लागि संघ, प्रदेशको शशर्त अनुदान एवं विशेष अनुदान साथै नगरपालिकाको आफ्नै कार्यक्रमबाट भौतिक पूर्वाधार विकासमा जोड दिइएको साथै विशेष अनुदानमा चन्द्रपुर मा.वि. भवन रू. १ करोड २ लाखमा ठेक्का सम्झौता भई भवनको ढलान सम्पन्न भएको ।
  + वडा नं. ८ कुइनेपानीमा समपूरक अनुदान तर्फ सरस्वती मा.वि. को विद्यालय भवन रू. १ करोड ७५ लाखमा ठेक्का सम्झौता भई कार्य सम्पन्न भएको ।
  + शैक्षिक सामाग्री प्रयोग, निर्माण तथा कार्यान्वयनमा जोड दिइएको ।
  + विश्वव्यापी महामारीको रूपमा फैलिएको कोभिड-१९ को जोखिम व्यवस्थापनका लागि उपचार, नियन्त्रण एवं जोखिम व्यवस्थापन गरिएको ।
  + जनसंख्या तथा स्वास्थ्य मन्त्रालयबाट टाईप-२ स्वास्थ्य भवन निर्माणका लागि विनियोजन भएको रकमबाट विभिन्न वडामा ५ वटा भवन निर्माण कार्य सम्पन्न भएको साथै स्वास्थ्य चौकी कल्याणको भवन रू. ७१ लाखमा ठेक्का सम्झौता भई पहिलो तला ढलान हुने प्रक्रियामा रहेको ।
  + नगरपालिकाका विभिन्न विकास साझेदार संघ संस्थाहरूसँग सम्झौता गरी म्याचिङ्ग फन्डमा योजना कार्यक्रम सम्पन्न गरिएको ।
  + नगर अस्पताल निर्माणका लागि रू. १२ करोड ४२ लाखमा ठेक्का सम्झौता गरी २४ महिना भित्र कार्य सम्पन्न गर्ने गरी प्रक्रिया अगाडी बढाइएको ।
  + नगरपालिकाको विभिन्न बस्तीहरूमा स्वच्छ खानेपानीको लागि विकास साझेदार संस्थाहरूसँगको साझेदारी तथा नगरपालिकाको आफ्नै स्रोतमा विभिन्न खानेपानी योजना सञ्चालन गरी १८३९२ जनालाई स्वच्छ खानेपानी सेवा उपलब्ध गराईएको ।
  + महिला तथा बालबालिका समिति गठन तथा पुर्नगठन, सहकारीका पदाधिकारीहरू बीच अर्न्तक्रिया, लैङ्गिक हिंसा विरूद्धको अभियान, विभिन्न दिवसीय कार्यक्रम, बालविवाह न्यूनिकरण कार्यक्रम र अपाङ्गता भएका व्यक्तिहरूलाई सीपमूलक तालिम दिई अपाङ्गता समन्वय समितिको बेला बेलामा बैठक बसिएको छ । साथै उक्त कार्यक्रमले हालसम्म ३९२ वटा अपाङ्गता परिचय पत्र वितरण साथै ४५० जना छोरीहरूको छोरी बचत कार्यक्रम अन्तर्गत बैंकमा बचत खाता खोलिएको छ ।

**३. पूर्वाधार विकास तर्फ**

* + पूर्वाधार साझेदार विकास कार्यक्रम एवं प्रदेश आर्थिक मामिला तथा योजना मन्त्रालय एवं केन्द्रिय अर्थ मन्त्रालयको समपूरक तथा विशेष अनुदान रकमको बोलपत्र आह्वान मार्फत कार्य सम्पन्न गरिएको ।
  + सडक यातायातलाई दिगो विकासको अवधारणा अनुसार कार्यान्वयन गर्नका लागि नगर सडक गुरूयोजना बमोजिम निर्माण कार्य सम्पन्न गरिएको ।
  + राष्ट्रिय ग्रामिण परियोजनाबाट प्राप्त अनुदानबाट वैकल्पिक उर्जाको रूपमा बायोग्याँस प्लान्ट निर्माण तथा सुधारिएको चुल्हो वितरण गरिएको ।
  + सडक बोर्ड नेपालबाट प्राप्त साझेदारी अनुदान रकमबाट सडक मर्मत कार्यको ठेक्का सम्झौता गरी निर्माण कार्य भइरहेको ।
  + वडाका प्रत्येक टोल, बस्तीमा सडक योजना पुर्याउने प्रयास गरिएको छ । हालसम्म ३८३.९ किलोमिटर कच्ची सडकको ट्रयाक निर्माण तथा मर्मतको काम भएको छ ।
  + गत आ.व.को मसान्त सम्म झोलुङ्गे पुल क्षेत्र विकास कार्यक्रम र नगरपालिकाको साझेदारी रकमबाट ४ वटा झोलुङ्गे पुल निर्माण गरिएको ।
  + नगरपालिकाको प्रशासनिक भवन निर्माण ठेक्का सम्झौता भइ निर्माण कार्य सञ्चालन भइरहेको ।
  + नगरपालिकाको अन्तर्गतको ८ वटा वडामा नगर स्तरिय गौरव योजना अन्तर्गत वडा कार्यालय भवन निर्माण सम्पन्न गरिएको ।
  + नमूना विद्यालयको रूपमा रहेको लेकवेशी नगरपालिका वडा नं. ४ स्थित जीवनज्योति मा.वि. दशरथपुरको प्रशासनिक भवन निर्माण अन्तिम चरणमा रहेको ।

**४. वातावरण तथा विपद् व्यवस्थापन तर्फ**

* + भवन, सडक तथा अन्य सार्वजनिक निर्माण कार्यका लागि प्रारम्भिक वातावरणीय परिक्षण (IEE) तथा विस्तृत परियोजना (DPR) प्रतिवेदन तयार गरी प्रतिवेदन बमोजिम निर्माण कार्य सञ्चालन गरिएको ।
  + वन तथा भू-संरक्षणका लागि इलाका वन कार्यालय तथा तालुक निकायसँग आवश्यक समन्वय तथा पहल गरिएको ।
  + जलाधार संरक्षणको लागि तटबन्ध तथा तारजाली निर्माण आयोजना सम्पन्न गरिएको ।
  + वातावरण तथा विपद् व्यवस्थापनको लागि प्रत्यक्ष रूपमा योजना कार्य सम्पन्न गरिएको ।
  + विपद् व्यवस्थापनको लागि प्रकोप व्यवस्थापन कोष सञ्चालन गरिएको ।
  + फोहोरमैला व्यवस्थापनका लागि वडा कार्यालय मार्फत विविध कार्यक्रम जस्तैः पूर्ण सरसफाई कार्यक्रम सञ्चालन गरिएको ।
  + वनजंगल संरक्षणका लागि नगरपालिका अन्तर्गतका सबै सामुदायिक वन उपभोक्ता समितिलाई प्रोत्साहित गरिएको ।

**५. संस्थागत विकास तर्फः**

* गत आ.व.को मसान्त सम्म संस्थागत विकास तथा सेवा प्रवाह तर्फ योजना तथा आयोजना कार्यक्रम सञ्चालन गरिएको ।
* पञ्जिकरण व्यवस्थापनको लागि अनलाईन घटना दर्ता प्रक्रिया सञ्चालन गर्ने प्रयास गरिएको र प्रत्येक वडा कार्यालयमा इन्टरनेट जडान गरिएको ।
* सामाजिक सुरक्षा भत्तालाई व्यवस्थित गर्न लाभग्राहीलाई बैंक मार्फत भत्ता भुक्तानी दिने व्यवस्था मिलाइएको ।
* नगरभित्रका भौतिक संरचना निर्माण तथा मर्मत कार्यका लागि ब्याक हो लोडर खरीद कार्य सम्पन्न गरिएको ।
* बिरामीलाई सुरक्षित स्वास्थ्य संस्था तथा अस्पतालसम्म पुर्याउनका लागि नगरबासीलाई एम्बुलेन्स सेवा प्रदान गरिएको ।
* रोगको पहिचानको लागि प्राथमिक स्वास्थ्य केन्द्र दशरथपुरमा डिजिटल एक्सरे मेसिन खरिद गरी सेवा प्रवाह गरिएको ।
* लेकवेशी नगरपालिका र सो मातहत रहेका सबै वडा कार्यालय, स्वास्थ्य संस्था, विद्यालयहरूमा आवश्यक दरबन्दी अनुसार पदपूर्ति गरी सेवाग्राहीलाई सेवा प्रवाह गरिएको ।

**अन्त्यमा,**

आजको यस महत्वपूर्ण राज्यको चौथो अंगको रूपमा रहेको पत्रकार वर्गहरूमा यस लेकवेशी नगरपालिकाको नगर सरकारले आफूले निर्माण गरेका नीतिलाई अवलम्बन गरी सरकार स्थापनाकाल देखि हालसम्म लेकवेशी नगरपालिकाको सामाजिक, आर्थिक तथा भौतिक पूर्वाधार विकास निर्माणका संक्षिप्त गतिविधीहरू प्रस्तुत गर्न पाउँदा म गौरवान्वित भएको छु । यहाँहरूको अमूल्य सुझावको अपेक्षा गर्दै हाम्रा गतिविधीहरू जनतालाई सू-सूचित गर्ने कुरामा यहाँहरूको महत्वपूर्ण भूमिका रहने कुरामा विश्वस्त रहन्छु । **धन्यवाद !**

**शान्ति कुमारी छन्तेल**

**का.वा. नगर प्रमुख**

**लेकवेशी नगरपालिका**

**कल्याण, सुर्खेत**